## Galvañ destaca que la Comunitat Valenciana registra la xifra de desocupació més baixa en un mes de juliol des de 2008

*** La desocupació descendix a Alacant i Castelló i puja lleugerament a València
* En este mes de juliol s’ha arribat a la menor xifra de jóvens parats de tota la sèrie històrica**

El secretari autonòmic d’Ocupació, Antonio Galvañ, ha valorat este dilluns les xifres de desocupació registrada del mes de juliol fetes públiques pel Ministeri de Treball i Economia Social, que reflectixen un lleuger increment de 353 persones, un 0,1 % en la Comunitat Valenciana.

El director general de Labora ha ressaltat que, des de principis d’any fins hui, la Comunitat Valenciana ha reduït la desocupació en 18.251 persones, prop d’un 6 % i durant l’actual legislatura més de 32.000 persones han trobat un treball, la qual cosa suposa el 10 % en reducció de la desocupació registrada.

D’altra banda, en termes anuals, la Comunitat Valenciana és la segona en descens de la desocupació amb 18.251 desocupats menys, per darrere d’Andalusia, i també és la segona autonomia respecte a la reducció anual de la desocupació femenina amb 9.225 dones parades menys. A més, la província de València és la quarta en descens anual de la desocupació amb 8.827 parats.

Galvañ ha atribuït el lleuger increment al sector de l’educació, un fet habitual en els mesos estivals. No obstant això, ha destacat especialment el descens de la desocupació entre els valencians i valencianes més jóvens. Així, en este mes de juliol s’ha aconseguit la menor xifra de jóvens parats de tota la sèrie històrica (s’inicia en gener de 1996), amb un 15.262 de parats registrats menors de 25 anys. També cal destacar el descens mensual del 10,2 % de jóvens desocupats i el descens interanual del 18,1 %.

En este sentit, ha realçat les ajudes del Consell perquè les empreses contracten jóvens desocupats, que ascendixen fins als 30.000 euros per contracte. Així, la Comunitat Valenciana lidera la baixada mensual i anual de jóvens menors de 25 anys parats a Espanya en valor absolut (1.732) i en percentatge (10,19 %).

D’altra banda, ha incidit en les bones xifres de contractació. Així, tal com ha detallat, és el mes de 2025 amb més nombre de contractes registrats (151.703) i es manté la tendència creixent en la variació mensual (8.748, un 6,1 %).

Així mateix, Galvañ ha posat l’accent en les dades d’afiliació a la Seguretat Social. Este mes, en la Comunitat Valenciana s’ha registrat la xifra rècord de 2.227.399 afiliats en la Seguretat Social, la qual cosa suposa 6.968 noves afiliacions respecte del mes anterior i una pujada de l’afiliació en la Comunitat Valenciana durant sis mesos consecutius. Esta xifra representa un increment del 0,31 %, sent superior a l’increment nacional (0,02 %).

Quant a autònoms, la Comunitat Valenciana lidera l’augment anual d’autònoms a Espanya amb 10.486 i també lidera el creixement anual d’autònoms en l’Estat amb un 2,81 %.

Finalment, Galvañ ha destacat l’increment de l’afiliació de jóvens este mes de juliol, amb 26.430 nous jóvens afiliats, un 16,1 % de variació mensual.

Fecha: 04/08/2025